Πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με τις στατιστικές για τις συναλλαγές αγαθών μεταξύ κρατών μελών

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Ιστορικό της πρότασης

Το σύστημα συλλογής στατιστικών για τις συναλλαγές αγαθών μεταξύ κρατών μελών της Ευρωπαϊκής Ένωσης, το οποίο ονομάζεται "σύστημα Intrastat", δημιουργήθηκε με τον κανονισμό (ΕΟΚ) αριθ. 3330/91 του Συμβουλίου [1] που άρχισε να ισχύει το 1993, ημερομηνία ολοκλήρωσης της εσωτερικής αγοράς και κατάργησης των φυσικών συνόρων μεταξύ των κρατών μελών.

[1] ΕΕ L 316, 16.11.1991, σ. 1.

Μέχρι τότε, οι στατιστικές πληροφορίες για τις συναλλαγές αγαθών, τόσο με τις τρίτες χώρες όσο και μεταξύ κρατών μελών, συλλέγονταν από τις τελωνειακές διασαφήσεις. Η εξάλειψη αυτής της πλήρους και ιδιαίτερα ελεγχόμενης πηγής πληροφοριών καθιστούσε απαραίτητη την εξεύρεση νέου συστήματος που θα διασφάλιζε τη διατήρηση ενός ικανοποιητικού επιπέδου πληροφοριών. Πράγματι, η υλοποίηση της εσωτερικής αγοράς δεν έθεσε υπό αμφισβήτηση τη χρησιμότητα των στατιστικών που, αφενός, αποβλέπουν στην αξιολόγηση της προόδου που συντελείται όσον αφορά την ολοκλήρωση των ευρωπαϊκών οικονομιών και στη συνδρομή προς τις ευρωπαϊκές επιχειρήσεις για την εκπόνηση μελετών αγοράς και τον καθορισμό της εμπορικής στρατηγικής τους και, αφετέρου, εξακολουθούν να αποτελούν απαραίτητη πηγή πληροφοριών για τις στατιστικές ισοζυγίου πληρωμών, τους εθνικούς λογαριασμούς ή τις βραχυχρόνιες οικονομικές μελέτες.

Από την αρχή, το σύστημα Intrastat παρουσίαζε τα ακόλουθα κύρια χαρακτηριστικά:

-διατήρηση λεπτομερών στατιστικών πληροφοριών για τις συναλλαγές.

-συλλογή πληροφοριών απευθείας από τις επιχειρήσεις οι οποίες πρέπει να υποβάλλουν μηνιαίως στην αρμόδια στατιστική υπηρεσία ανακεφαλαιωτική δήλωση που να περιλαμβάνει τις πληροφορίες του προηγούμενου μήνα.

-στενή σχέση με το σύστημα ΦΠΑ για τις ενδοκοινοτικές συναλλαγές, ώστε να καθίσταται εφικτή η επαλήθευση της εξαντλητικότητας και της ποιότητας των στατιστικών δεδομένων.

-μέγιστη δυνατή ελάφρυνση των επιβαρύνσεων που αντιμετωπίζουν οι επιχειρήσεις μέσω ενός συστήματος κατώτατων ορίων απαλλαγής ή απλούστευσης.

Από την αρχή, τα κράτη μέλη αντιμετώπισαν δυσκολίες, αν και σε διαφορετικό βαθμό, όσον αφορά τη συμμόρφωσή τους προς τους κοινοτικούς κανόνες. Λαμβάνοντας υπόψη τις δυσχέρειες που αντιμετώπισαν ορισμένες επιχειρήσεις, ιδίως οι μικρότερες, το σύστημα Intrastat επιλέχθηκε το 1996 ως πιλοτικό πρόγραμμα στο πλαίσιο της πρωτοβουλίας SLIM (Simpler Legislation for the Internal Market - Απλούστερη νομοθεσία για την εσωτερική αγορά) που εφαρμόστηκε από τους αρμόδιους για την εσωτερική αγορά υπουργούς. Οι εργασίες απέδειξαν ότι τα συμφέροντα των υπόχρεων παροχής πληροφοριών, οι οποίοι προσβλέπουν φυσικά στην απλούστευση των διατυπώσεων, δύσκολα συνάδουν με τα συμφέροντα των χρηστών, οι περισσότεροι από τους οποίους επιθυμούν την παροχή λεπτομερών πληροφοριών που να διατίθενται με ταχύ ρυθμό.

Σ' αυτό το δύσκολο πλαίσιο, ωστόσο, η Επιτροπή και τα κράτη μέλη κατέληξαν σε συναίνεση για την τροποποίηση, σε δύο στάδια, του μηχανισμού συλλογής, αφενός, μειώνοντας τον αριθμό των στατιστικών μεταβλητών και, αφετέρου, απλουστεύοντας τους τρόπους παροχής της ονοματολογίας των προϊόντων.

Το 1999, η Eurostat ενέκρινε μακροπρόθεσμο στρατηγικό σχέδιο που αποτέλεσε αντικείμενο ευρείας διαβούλευσης των εθνικών διοικήσεων και του επαγγελματικού κλάδου. αφορούσε το σύνολο των στατιστικών για τις συναλλαγές αγαθών (και όχι μόνο το Intrastat) και αποσκοπούσε κυρίως στη μεγαλύτερη αξιοπιστία των αποτελεσμάτων, στην ταχύτερη διάθεση των στατιστικών και στη συμπλήρωση της στατιστικής προσφοράς ώστε να ικανοποιείται καλύτερα η εν εξελίξει ζήτηση.

Αυτή η νέα πρόταση κανονισμού του Ευρωπαϊκού Κοινοβουλίου και του Συμβουλίου, που αποβλέπει στην αντικατάσταση των ισχυουσών από το 2005 κανονιστικών ρυθμίσεων, εντάσσεται σε αυτό το πλαίσιο βελτίωσης και προσαρμογής του στατιστικού συστήματος, ώστε να λαμβάνονται καλύτερα υπόψη τόσο οι ανάγκες των χρηστών όσο και οι επιβαρύνσεις των υπόχρεων παροχής πληροφοριών.

Η υπό εξέταση πρόταση εκπονήθηκε από ομάδα εργασίας που αποτελούνταν από έξι κράτη μέλη και της οποίας την προεδρία ασκούσε η Eurostat. Η επιτροπή στατιστικών για τις συναλλαγές αγαθών μεταξύ κρατών μελών ενημερωνόταν τακτικά για τις εργασίες αυτής της ομάδας και ζητήθηκε η γνώμη της για την πρόταση δύο φορές. Η επιτροπή του στατιστικού προγράμματος ενημερώθηκε σχετικά.

2. Χαρακτηριστικά της πρότασης κανονισμού

Τα κύρια χαρακτηριστικά της νέας κανονιστικής ρύθμισης είναι τα εξής:

*το περιεχόμενο του βασικού κανονισμού καθορίστηκε και καταρτίστηκε με στόχο την παροχή σαφέστερων και απλούστερων κανόνων, κοινώς κατανοητών από μη ειδικούς, αλλά και εναργών ώστε να αποφεύγεται οποιαδήποτε σύγχυση κατά την εφαρμογή της και τον καθορισμό των εκτελεστικών μέτρων.

*η νέα κανονιστική ρύθμιση καθορίζει σαφέστερα το πεδίο εφαρμογής της, το οποίο περιορίζεται αυστηρά στις κοινοτικές στατιστικές, ενώ τα κράτη μέλη διατηρούν τη δυνατότητα να εκπονούν ελεύθερα λεπτομερέστερες εθνικές στατιστικές ώστε να ικανοποιούν εθνικές ανάγκες.

*σύμφωνα με την αρχή της επικουρικότητας, η νέα κανονιστική ρύθμιση παρέχει μεγαλύτερη ελευθερία στα κράτη μέλη για την οργάνωση της συλλογής δεδομένων και καθιστά εφικτό τον καλύτερο συνυπολογισμό της ιδιαίτερης διοικητικής οργάνωσης κάθε κράτους μέλους.

*το περιεχόμενο των προς συλλογή δεδομένων, το οποίο είχε ήδη προσαρμοστεί στο πλαίσιο της πρωτοβουλίας SLIM, παραμένει αναλλοίωτο. κυρώθηκε κατόπιν ανάλυσης των αποτελεσμάτων τριών μελετών (μιας δημοσκόπησης των υπόχρεων παροχής πληροφοριών σε έξι κράτη μέλη, μιας μελέτης σε δείγμα χρηστών κοινοτικών στατιστικών και μιας μελέτης για το ζήτημα της ονοματολογίας προϊόντων στη Σουηδία).

*ο μηχανισμός κατώτατων ορίων διατηρήθηκε, με απλουστευμένη μορφή, ώστε να ικανοποιήσει επαρκώς τις ανάγκες των χρηστών, περιορίζοντας την υποχρέωση απάντησης που βαρύνει τους υπόχρεους παροχής στατιστικών πληροφοριών, ιδίως τις μικρομεσαίες επιχειρήσεις.

*η νέα κανονιστική ρύθμιση περιλαμβάνει πλέον διατάξεις για τις προθεσμίες διαβίβασης δεδομένων και πλήρους κάλυψης του εμπορίου, με σκοπό να ικανοποιήσει με καταλληλότερο τρόπο τις ανάγκες ως προς τη μακροοικονομική και βραχυπρόθεσμη πολιτική, ιδίως τις ανάγκες που εκφράζονται από την Ευρωπαϊκή Κεντρική Τράπεζα.

*διατηρήθηκε η σχέση μεταξύ του συστήματος συλλογής στατιστικών πληροφοριών και των ισχυουσών φορολογικών διατυπώσεων στο πλαίσιο των συναλλαγών αγαθών μεταξύ κρατών μελών. η εν λόγω σχέση καθιστά κυρίως εφικτή την επαλήθευση της ποιότητας των πληροφοριών που έχουν συλλεχθεί.

*προστέθηκαν διατάξεις σχετικά με την ποιότητα των στατιστικών πληροφοριών, οι οποίες ορίζουν ιδίως την αξιολόγηση της ποιότητας των δεδομένων σύμφωνα με κοινούς δείκτες και τακτικές εκθέσεις για τη διασφάλιση διαφάνειας στον συγκεκριμένο τομέα.

*σύμφωνα με τις διατάξεις περί απορρήτου, τα αποτελέσματα δεν διατίθενται ή καλύπτονται, κατόπιν αιτήματος των υπόχρεων παροχής πληροφοριών, προκειμένου να λαμβάνεται υπόψη η επιβάρυνση που απορρέει από την επεξεργασία των απόρρητων δεδομένων από τις εθνικές διοικήσεις και να διατηρείται η καταλληλότητα των στατιστικών σε αναλυτικό επίπεδο ανά προϊόν. αυτές οι διατάξεις ευθυγραμμίστηκαν προς τις ήδη ισχύουσες διατάξεις στο πλαίσιο του Extrastat.

*κατ' εφαρμογή της απόφασης 1999/468/ΕΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [2], η επιτροπή που συστάθηκε για να επικουρεί την Επιτροπή όσον αφορά την εφαρμογή της νέας κανονιστικής ρύθμισης αποτελεί κανονιστική επιτροπή ενώ η υφιστάμενη επιτροπή συνιστά επιτροπή διαχείρισης.

[2] ΕΕ L 184, 17.7.1999, σ. 23.

2003/0126 (COD)

Πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με τις στατιστικές για τις συναλλαγές αγαθών μεταξύ κρατών μελών

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 285, παράγραφος 1,

την πρόταση της Επιτροπής [3],

[3] ΕΕ C [...], [...],σ. [...]

τη γνώμη της Ευρωπαϊκής Οικονομικής και Κοινωνικής Επιτροπής [4],

[4] ΕΕ C [...], [...],σ. [...]

Αποφασίζοντας σύμφωνα με τη διαδικασία του άρθρου 251 της συνθήκης [5],

[5] ΕΕ C [...], [...],σ. [...]

Εκτιμώντας τα ακόλουθα:

(1) Ο κανονισμός (ΕΟΚ) αριθ. 3330/91 του Συμβουλίου της 7ης Νοεμβρίου 1991 για τις στατιστικές των συναλλαγών αγαθών μεταξύ κρατών μελών [6] θέσπισε ένα εντελώς νέο σύστημα συλλογής δεδομένων, το οποίο απλουστεύθηκε δύο φορές. Για τη μεγαλύτερη διαφάνεια του εν λόγω συστήματος και την ευχερέστερη κατανόησή του, κρίνεται σκόπιμο να αντικατασταθεί ο κανονισμός (ΕΟΚ) αριθ. 3330/91 με τον παρόντα κανονισμό.

[6] ΕΕ L 316, 16.11.1991, σ. 1.

(2) Το εν λόγω σύστημα πρέπει να διατηρηθεί, διότι οι κοινοτικές πολιτικές που σχετίζονται με την ανάπτυξη της εσωτερικής αγοράς και η ανάλυση των επιμέρους αγορών τους από τις ευρωπαϊκές επιχειρήσεις απαιτούν πάντα αρκετά λεπτομερές επίπεδο στατιστικών πληροφοριών. Η ανάλυση της εξέλιξης της οικονομικής και νομισματικής ένωσης απαιτεί επίσης την ταχεία διαθεσιμότητα συγκεντρωτικών στοιχείων. Εάν κρίνεται απαραίτητο, τα κράτη μέλη δύνανται να συλλέγουν τις πληροφορίες που ανταποκρίνονται στις ιδιαίτερες ανάγκες τους.

(3) Ωστόσο, κρίνεται σκόπιμο να βελτιωθεί η διατύπωση των κανόνων σχετικά με την εκπόνηση στατιστικών για τις συναλλαγές αγαθών μεταξύ κρατών μελών προκειμένου να διευκολυνθεί η κατανόησή τους από τις επιχειρήσεις που είναι επιφορτισμένες με την παροχή των στοιχείων, τις εθνικές υπηρεσίες που είναι υπεύθυνες για τη συλλογή τους και τους χρήστες.

(4) Πρέπει να διατηρηθεί ένα σύστημα κατώτατων ορίων, αλλά με απλουστευμένο τρόπο, ώστε να ανταποκρίνεται ικανοποιητικά στις ανάγκες των χρηστών, περιορίζοντας παράλληλα την υποχρέωση απάντησης που βαρύνει τους υπόχρεους παροχής των στατιστικών πληροφοριών, και ιδίως τις μικρομεσαίες επιχειρήσεις.

(5) Πρέπει να διατηρηθεί στενή σχέση μεταξύ του συστήματος συλλογής των στατιστικών πληροφοριών και των φορολογικών διατυπώσεων που υφίστανται στο πλαίσιο των συναλλαγών αγαθών μεταξύ κρατών μελών. Η σχέση αυτή καθιστά κυρίως εφικτή την επαλήθευση της ποιότητας των συλλεγόμενων πληροφοριών.

(6) Η ποιότητα των παραγόμενων στατιστικών πληροφοριών, η αξιολόγησή τους βάσει κοινών δεικτών και η διαφάνεια σ' αυτό τον τομέα αποτελούν σημαντικούς στόχους που απαιτούν κανόνες σε κοινοτικό επίπεδο.

(7) Σύμφωνα με την αρχή της επικουρικότητας και την αρχή της αναλογικότητας όπως διατυπώνονται στο άρθρο 5 της συνθήκης, οι στόχοι της εξεταζόμενης δράσης δηλαδή η θέσπιση νομικού πλαισίου όσον αφορά τη συστηματική παραγωγή κοινοτικών στατιστικών για τις συναλλαγές αγαθών μεταξύ κρατών μελών, δεν μπορούν να υλοποιηθούν επαρκώς σε εθνικό επίπεδο, από τα κράτη μέλη, και συνεπώς μπορούν να υλοποιηθούν επαρκώς σε κοινοτικό επίπεδο. Ο παρών κανονισμός περιορίζεται στο ελάχιστο αναγκαίο για την επίτευξη αυτών των στόχων και δεν υπερβαίνει ό,τι είναι απαραίτητο για το σκοπό αυτό.

(8) Ο κανονισμός (ΕΚ) αριθ. 322/97 του Συμβουλίου της 17ης Φεβρουαρίου 1997 σχετικά με τις κοινοτικές στατιστικές [7] καθορίζει το πλαίσιο για τις διατάξεις του παρόντος κανονισμού. Ωστόσο, το ιδιαίτερα λεπτομερές επίπεδο πληροφόρησης στον τομέα των στατιστικών για τις συναλλαγές αγαθών απαιτεί ειδικούς κανόνες όσον αφορά την τήρηση του απορρήτου.

[7] ΕΕ L 52, 22.2.1997, σ. 1.

(9) Είναι σημαντικό να εξασφαλιστεί η ενιαία εφαρμογή του παρόντος κανονισμού και να προβλεφθεί, για το σκοπό αυτό, κοινοτική διαδικασία που να επιτρέπει την έγκαιρη θέσπιση των κανόνων εφαρμογής και την πραγματοποίηση των απαραίτητων τεχνικών προσαρμογών.

(10) Τα απαιτούμενα μέτρα για την εφαρμογή του παρόντος κανονισμού θεσπίζονται σύμφωνα με την απόφαση 1999/468/ΕΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [8].

[8] ΕΕ L 184, 17.7.1999, σ. 23.

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Αντικείμενο

Ο παρών κανονισμός θεσπίζει κοινό πλαίσιο για τη συστηματική παραγωγή κοινοτικών στατιστικών σχετικά με τις συναλλαγές αγαθών μεταξύ κρατών μελών.

Άρθρο 2

Ορισμοί

Για τους σκοπούς του παρόντος κανονισμού νοούνται ως:

α) "εμπορεύματα", κάθε κινητή περιουσία, συμπεριλαμβανομένου του ηλεκτρικού ρεύματος.

β) "ειδικά εμπορεύματα ή ειδικές κινήσεις", τα εμπορεύματα ή οι κινήσεις, που ως εκ της φύσεώς τους, δικαιολογούν ειδικές διατάξεις, ιδίως οι βιομηχανικές μονάδες, τα πλοία και τα αεροσκάφη, τα προϊόντα θαλάσσης, οι προμήθειες πλοίων και αεροσκαφών, οι τμηματικές αποστολές, τα στρατιωτικά είδη, τα αγαθά προς ή από εγκαταστάσεις ανοικτής θάλασσας, τα διαστημικά οχήματα, τα μέρη μηχανοκίνητων οχημάτων και αεροσκαφών, τα απόβλητα.

γ) "εθνικές αρχές", οι εθνικές στατιστικές υπηρεσίες και οι άλλοι αρμόδιοι φορείς σε κάθε κράτος μέλος οι επιφορτισμένοι με την παραγωγή κοινοτικών στατιστικών σχετικά με τις συναλλαγές αγαθών μεταξύ κρατών μελών.

δ) "κοινοτικά εμπορεύματα",

i) εμπορεύματα που αποκτήθηκαν αποκλειστικά εντός του τελωνειακού εδάφους της Κοινότητας, χωρίς την προσθήκη αγαθών από τρίτες χώρες ή εδάφη που δεν ανήκουν στο τελωνειακό έδαφος της Κοινότητας,

ii) εμπορεύματα από χώρες ή εδάφη που δεν ανήκουν στο τελωνειακό έδαφος της Κοινότητας και τελούν υπό ελεύθερη κυκλοφορία σ' ένα κράτος μέλος,

iii) εμπορεύματα που αποκτήθηκαν εντός του τελωνειακού εδάφους της Κοινότητας είτε από τα εμπορεύματα που αναφέρονται αποκλειστικά στο σημείο (ii) είτε από τα εμπορεύματα που αναφέρονται στα σημεία (i) και (ii).

ε) "κράτος μέλος αποστολής", το κράτος μέλος, όπως αυτό ορίζεται από το στατιστικό έδαφός του από το οποίο αποστέλλονται τα εμπορεύματα με προορισμό ένα άλλο κράτος μέλος.

στ) "κράτος μέλος άφιξης", το κράτος μέλος όπως αυτό ορίζεται από το στατιστικό έδαφός του, στο οποίο φθάνουν τα εμπορεύματα που προέρχονται από άλλο κράτος μέλος.

ζ) "εμπορεύματα σε απλή κυκλοφορία μεταξύ κρατών μελών", τα κοινοτικά εμπορεύματα που αποστέλλονται από ένα κράτος μέλος σε άλλο τα οποία, κατά τη διαδρομή προς το κράτος μέλος προορισμού, διασχίζουν άμεσα ένα άλλο κράτος μέλος ή σταματούν εκεί για λόγους που αφορούν αποκλειστικά τη μεταφορά εμπορευμάτων.

Άρθρο 3

Πεδίο εφαρμογής

1. Οι στατιστικές για τις συναλλαγές μεταξύ κρατών μελών καλύπτουν τις αποστολές και τις αφίξεις εμπορευμάτων.

2. Οι αποστολές καλύπτουν τα παρακάτω εμπορεύματα που εξέρχονται από το κράτος μέλος αποστολής με προορισμό ένα άλλο κράτος μέλος:

α) κοινοτικά εμπορεύματα, εκτός από εμπορεύματα σε απλή κυκλοφορία μεταξύ κρατών μελών.

β) εμπορεύματα που έχουν τεθεί στο κράτος μέλος αποστολής υπό το τελωνειακό καθεστώς της ενεργητικής τελειοποίησης ή της μεταποίησης υπό τελωνειακό έλεγχο.

3. Οι αφίξεις καλύπτουν τα ακόλουθα εμπορεύματα που εισέρχονται στο κράτος μέλος άφιξης και τα οποία απεστάλησαν αρχικά από άλλο κράτος μέλος:

α) κοινοτικά εμπορεύματα, εκτός από εμπορεύματα σε απλή κυκλοφορία μεταξύ κρατών μελών.

β) εμπορεύματα που είχαν τεθεί προγενέστερα στο κράτος μέλος αποστολής υπό το τελωνειακό καθεστώς της ενεργητικής τελειοποίησης ή της μεταποίησης υπό τελωνειακό έλεγχο και τα οποία διατηρούνται υπό το τελωνειακό καθεστώς της ενεργητικής τελειοποίησης ή της μεταποίησης υπό τελωνειακό έλεγχο ή τίθενται σε ελεύθερη κυκλοφορία στο κράτος μέλος άφιξης.

4. Για ειδικά εμπορεύματα ή ειδικές κινήσεις δύνανται να εφαρμόζονται διαφορετικές ή ειδικές διατάξεις από την Επιτροπή σύμφωνα με τη διαδικασία που αναφέρεται στο άρθρο 14, παράγραφος 2.

5. Ορισμένα εμπορεύματα, των οποίων ο κατάλογος καθορίζεται από την Επιτροπή σύμφωνα με τη διαδικασία που αναφέρεται στο άρθρο 14, παράγραφος 2, αποκλείονται από τις στατιστικές.

Άρθρο 4

Στατιστικό έδαφος

1. Το στατιστικό έδαφος των κρατών μελών συμπίπτει με το τελωνειακό έδαφός τους, όπως ορίζεται στο άρθρο 3 του κανονισμού (ΕΟΚ) αριθ. 2913/92 του Συμβουλίου [9].

[9] ΕΕ L 302, 19.10.1992, σ. 1.

2. Κατά παρέκκλιση από την παράγραφο 1, το στατιστικό έδαφος της Γερμανίας περιλαμβάνει την Ελιγολάνδη.

Άρθρο 5

Πηγές δεδομένων

1. Ένα ειδικό σύστημα συλλογής δεδομένων, εφεξής καλούμενο "σύστημα Intrastat", εφαρμόζεται για την παροχή των στατιστικών πληροφοριών σχετικά με τις αποστολές και τις αφίξεις κοινοτικών εμπορευμάτων που δεν αποτελούν αντικείμενο ενιαίου διοικητικού εγγράφου για τελωνειακούς ή φορολογικούς σκοπούς.

2. Οι στατιστικές πληροφορίες για τις αποστολές και τις αφίξεις άλλων εμπορευμάτων παρέχονται απευθείας από τα τελωνεία στις εθνικές αρχές, τουλάχιστον μία φορά το μήνα.

3. Για τα ειδικά εμπορεύματα ή τις ειδικές κινήσεις μπορούν να χρησιμοποιούνται και άλλες πηγές πληροφοριών εκτός του συστήματος Intrastat και των τελωνειακών διασαφήσεων.

4. Κάθε κράτος μέλος ορίζει τον τρόπο με τον οποίο παρέχονται τα δεδομένα του συστήματος Intrastat από τους υπόχρεους παροχής πληροφοριών. Για τη διευκόλυνση του έργου των εν λόγω φορέων, η Επιτροπή (Eurostat) και τα κράτη μέλη διαμορφώνουν τις προϋποθέσεις για την αυξημένη χρήση της αυτόματης επεξεργασίας και της ηλεκτρονικής διαβίβασης των πληροφοριών.

Άρθρο 6

Περίοδος αναφοράς

Η περίοδος αναφοράς για την παροχή των πληροφοριών σύμφωνα με το άρθρο 5 είναι ο ημερολογιακός μήνας αποστολής ή άφιξης των εμπορευμάτων.

Η περίοδος αναφοράς δύναται να προσαρμόζεται κατά τρόπο ώστε να λαμβάνεται υπόψη η σχέση με τις υποχρεώσεις όσον αφορά τον φόρο προστιθέμενης αξίας (ΦΠΑ) και το τελωνείο, σύμφωνα με τις διατάξεις που ορίζει η Επιτροπή σύμφωνα με τη διαδικασία που αναφέρεται στο άρθρο 14, παράγραφος 2.

Άρθρο 7

Υπόχρεοι παροχής πληροφοριών στο πλαίσιο του Intrastat

1. Υποχρεούται να παρέχει πληροφορίες Intrastat:

α) το φυσικό ή νομικό πρόσωπο που υπόκειται σε ΦΠΑ στο κράτος μέλος αποστολής το οποίο:

i) έχει συνάψει, πέρα από τη σύμβαση μεταφοράς, σύμβαση που έχει ως αποτέλεσμα την αποστολή εμπορευμάτων ή, ελλείψει τέτοιας σύμβασης,

ii) διενεργεί μόνος του ή μέσω τρίτων την αποστολή των εμπορευμάτων, άλλως,

iii) είναι κάτοχος των εμπορευμάτων που αποτελούν αντικείμενο της αποστολής.

β) το φυσικό ή νομικό πρόσωπο που υπόκειται σε ΦΠΑ στο κράτος μέλος άφιξης το οποίο:

i) έχει συνάψει σύμβαση, πέρα από τη σύμβαση μεταφοράς, που έχει ως αποτέλεσμα την παράδοση εμπορευμάτων ή, ελλείψει τέτοιας σύμβασης,

ii) παραλαμβάνει ο ίδιος ή μέσω τρίτων τα εμπορεύματα, άλλως

iii) είναι κάτοχος των παραδιδομένων εμπορευμάτων.

2. Ο υπόχρεος παροχής πληροφοριών δύναται να αναθέτει την εκπλήρωση αυτής της υποχρέωσης σε τρίτο, χωρίς όμως η ανάθεση αυτή να περιορίζει τη σχετική ευθύνη του.

3. Ο υπόχρεος παροχής πληροφοριών που δεν τηρεί τις υποχρεώσεις που τον βαρύνουν δυνάμει του παρόντος κανονισμού υπόκειται στις κυρώσεις που ορίζονται από τα κράτη μέλη.

Άρθρο 8

Μητρώα

1. Οι εθνικές αρχές καταρτίζουν και τηρούν μητρώο των ενδοκοινοτικών φορέων, το οποίο περιέχει τουλάχιστον τους αποστολείς, κατά την αποστολή, και τους παραλήπτες, κατά την άφιξη.

2. Για τον προσδιορισμό των υπόχρεων παροχής πληροφοριών που αναφέρονται στο άρθρο 7 και για τον έλεγχο των παρεχόμενων πληροφοριών, η αρμόδια φορολογική υπηρεσία σε κάθε κράτος μέλος κοινοποιεί στην εθνική αρχή:

α) τουλάχιστον μία φορά το μήνα, τους καταλόγους φυσικών ή νομικών προσώπων που έχουν δηλώσει ότι κατά τη διάρκεια της εν λόγω περιόδου παρέδωσαν εμπορεύματα σε άλλα κράτη μέλη ή απέκτησαν αγαθά που προέρχονται από άλλα κράτη μέλη. Στους καταλόγους αναγράφεται η συνολική αξία των εμπορευμάτων αυτών που έχουν δηλωθεί από κάθε φυσικό ή νομικό πρόσωπο για φορολογικούς σκοπούς.

β) με δική της πρωτοβουλία ή κατόπιν αιτήσεως της εθνικής αρχής, οποιαδήποτε πληροφορία που της προσκομίστηκε για να συμμορφωθεί προς τις φορολογικές υποχρεώσεις, η οποία θα μπορούσε να βελτιώσει την ποιότητα των στατιστικών.

Οι λεπτομέρειες της κοινοποίησης των πληροφοριών καθορίζονται από την Επιτροπή σύμφωνα με τη διαδικασία που αναφέρεται στο άρθρο 14, παράγραφος 2.

Οι κοινοποιούμενες πληροφορίες αποτελούν αντικείμενο επεξεργασίας από τις εθνικές αρχές σύμφωνα με τους κανόνες που τους επιβάλλει η φορολογική υπηρεσία.

3. Η αρμόδια φορολογική υπηρεσία υπενθυμίζει σε όσους υπόκεινται σε ΦΠΑ τις υποχρεώσεις που ενδέχεται να τους βαρύνουν ως υπόχρεους παροχής των πληροφοριών που απαιτούνται από το σύστημα Intrastat.

Άρθρο 9

Δεδομένα που πρέπει να συλλέγονται στο πλαίσιο του συστήματος Intrastat

1. Οι εθνικές αρχές συλλέγουν τα ακόλουθα δεδομένα:

α) τον αριθμό αναγνώρισης που δίδεται στον υπόχρεο παροχής πληροφοριών σύμφωνα με το άρθρο 22, παράγραφος 1, στοιχείο γ), της οδηγίας 77/388/ΕΟΚ του Συμβουλίου [10], όπως αυτό διατυπώνεται στο άρθρο 28η.

[10] ΕΕ L 145, 13.6.1977, σ. 1.

β) την περίοδο αναφοράς.

γ) τη ροή (άφιξη, αποστολή)

δ) το εμπόρευμα, που εντοπίζεται μέσω του οκταψήφιου κωδικού της συνδυασμένης ονοματολογίας όπως ορίζεται στον κανονισμό (ΕΟΚ) αριθ. 2658/87 του Συμβουλίου [11].

[11] ΕΕ L 256, 7.9.1987 σ. 1.

ε) το κράτος μέλος-εταίρο.

στ) την αξία των εμπορευμάτων.

ζ) την ποσότητα των εμπορευμάτων.

η) τη φύση της συναλλαγής.

Οι ορισμοί των δεδομένων που αναφέρονται στα στοιχεία ε) έως η) του πρώτου εδαφίου παρατίθενται στο παράρτημα του παρόντος κανονισμού. Όταν είναι απαραίτητο, οι τρόποι συλλογής των εν λόγω πληροφοριών, ιδίως των κωδικών που πρόκειται να χρησιμοποιηθούν, καθορίζονται από την Επιτροπή σύμφωνα με τη διαδικασία που αναφέρεται στο άρθρο 14, παράγραφος 2.

2. Τα κράτη μέλη δύνανται επίσης να συλλέγουν άλλες πληροφορίες, όπως:

α) τον προσδιορισμό των εμπορευμάτων, κατά τρόπο λεπτομερέστερο από αυτόν της συνδυασμένης ονοματολογίας.

β) τη χώρα καταγωγής, κατά την άφιξη.

γ) την περιφέρεια καταγωγής, κατά την αποστολή, και την περιφέρεια προορισμού, κατά την άφιξη.

δ) τους όρους παράδοσης.

ε) τον τρόπο μεταφοράς.

στ) το στατιστικό καθεστώς.

Οι ορισμοί των δεδομένων που αναφέρονται στα στοιχεία β) έως στ) του πρώτου εδαφίου παρατίθενται στο παράρτημα του παρόντος κανονισμού. Όταν είναι απαραίτητο, οι τρόποι συλλογής των εν λόγω πληροφοριών, ιδίως των κωδικών που πρόκειται να χρησιμοποιηθούν, καθορίζονται από την Επιτροπή σύμφωνα με τη διαδικασία που αναφέρεται στο άρθρο 14, παράγραφος 2.

Άρθρο 10

Απλούστευση του συστήματος Intrastat

1. Με σκοπό την ικανοποίηση των αναγκών των χρηστών για στατιστικές πληροφορίες χωρίς να επιβαρύνονται υπερβολικά οι οικονομικοί φορείς, τα κράτη μέλη καθορίζουν κάθε χρόνο κατώφλια που εκφράζονται σε ετήσιες αξίες ενδοκοινοτικού εμπορίου, κάτω από τα οποία οι υπόχρεοι παροχής πληροφοριών απαλλάσσονται από την προσκόμιση πληροφοριών Intrastat ή μπορούν να παρέχουν απλουστευμένες πληροφορίες.

2. Κάθε κράτος μέλος καθορίζει τα κατώφλια χωριστά για τις αφίξεις και τις αποστολές.

3. Για τον καθορισμό των κατωφλίων, κάτω από τα οποία οι υπόχρεοι απαλλάσσονται από την υποχρέωση παροχής πληροφοριών Intrastat, τα κράτη μέλη διασφαλίζουν ότι παρέχονται από τους υπόχρεους οι πληροφορίες που αναφέρονται στο άρθρο 9, παράγραφος 1, πρώτο εδάφιο, στοιχεία α) έως στ), προκειμένου να καλύπτεται τουλάχιστον το 98% του συνολικού εμπορίου των οικείων κρατών μελών, εκπεφρασμένου σε αξία.

4. Τα κράτη μέλη δύνανται να καθορίσουν άλλα κατώφλια, κάτω από τα οποία οι υπόχρεοι μπορούν να επωφεληθούν από τις ακόλουθες απλουστεύσεις:

α) απαλλαγή από την υποχρέωση παροχής πληροφοριών σχετικά με την ποσότητα των εμπορευμάτων.

β) απαλλαγή από την υποχρέωση παροχής πληροφοριών σχετικά με τη φύση της συναλλαγής.

γ) δυνατότητα να αναφέρουν δέκα, κατ' ανώτατο όριο, λεπτομερείς διακρίσεις της συνδυασμένης ονοματολογίας, που είναι οι πλέον χρησιμοποιούμενες ως προς την αξία, και της ομαδοποίησης των άλλων προϊόντων σύμφωνα με τις διατάξεις που θεσπίζονται από την Επιτροπή σύμφωνα με τη διαδικασία που αναφέρεται στο άρθρο 14, παράγραφος 2.

Κάθε κράτος μέλος που εφαρμόζει τα εν λόγω κατώτατα όρια μεριμνά ώστε οι συναλλαγές των υπό εξέταση υπόχρεων παροχής πληροφοριών να αντιπροσωπεύουν κατ' ανώτατο όριο το 6% των συνολικών συναλλαγών του.

5. Τα κράτη μέλη δύνανται να απλουστεύσουν, υπό ορισμένους όρους που καθορίζονται από την Επιτροπή σύμφωνα με τη διαδικασία που αναφέρεται στο άρθρο 14, παράγραφος 2, τις πληροφορίες που πρέπει να παρέχονται για τις μεμονωμένες συναλλαγές ήσσονος σημασίας.

6. Οι πληροφορίες σχετικά με τα κατώφλια που εφαρμόζονται από τα κράτη μέλη υποβάλλονται στην Επιτροπή (Eurostat) το αργότερο έως την 31η Οκτωβρίου του έτους που προηγείται του έτους εφαρμογής.

Άρθρο 11

Απόρρητο

Εφόσον ο υπόχρεος παροχής στατιστικών πληροφοριών υποβάλλει αίτηση στις εθνικές αρχές, τα στατιστικά αποτελέσματα που καθιστούν εφικτή την έμμεση αναγνώρισή του δεν αποκαλύπτονται ή τροποποιούνται κατά τρόπον ώστε η αποκάλυψή τους να μη θίγει την τήρηση του στατιστικού απορρήτου.

Άρθρο 12

Διαβίβαση δεδομένων στην Επιτροπή

1. Τα κράτη μέλη διαβιβάζουν στην Επιτροπή (Eurostat) τα μηνιαία αποτελέσματα των στατιστικών τους για τις συναλλαγές μεταξύ κρατών μελών το αργότερο:

α) 40 ημερολογιακές ημέρες μετά το τέλος του μήνα αναφοράς για την περίπτωση συγκεντρωτικών αποτελεσμάτων που καθορίζονται από την Επιτροπή.

β) 70 ημερολογιακές ημέρες μετά το τέλος του μήνα αναφοράς για την περίπτωση λεπτομερών αποτελεσμάτων, συμπεριλαμβανομένων των πληροφοριών που αναφέρονται στο άρθρο 9, παράγραφος 1, πρώτο εδάφιο, στοιχεία β) έως η).

Όσον αφορά την αξία των εμπορευμάτων, στα εν λόγω αποτελέσματα περιλαμβάνεται μόνο η στατιστική αξία, όπως ορίζεται στο παράρτημα I.

Τα κράτη μέλη διαβιβάζουν στην Επιτροπή (Eurostat) τα απόρρητα δεδομένα.

2. Τα κράτη μέλη ανακοινώνουν στην Επιτροπή (Eurostat) τα μηνιαία αποτελέσματα που καλύπτουν το σύνολο των συναλλαγών εμπορευμάτων τις οποίες πραγματοποιούν, ενδεχομένως, εκτιμήσεις.

3. Τα κράτη μέλη διαβιβάζουν στην Επιτροπή (Eurostat) τα δεδομένα σε ηλεκτρονική μορφή, βάσει προτύπου ανταλλαγής.

Οι πρακτικές λεπτομέρειες της διαβίβασης δεδομένων στην Επιτροπή καθορίζονται από την Επιτροπή σύμφωνα με τη διαδικασία που αναφέρεται στο άρθρο 14, παράγραφος 2.

Άρθρο 13

Ποιότητα

1. Τα κράτη μέλη λαμβάνουν τα απαραίτητα μέτρα για τη διασφάλιση της ποιότητας των δεδομένων που διαβιβάζονται σύμφωνα με τους ισχύοντες δείκτες ποιότητας και τα πρότυπα.

2. Τα κράτη μέλη υποβάλλουν στην Επιτροπή (Eurostat) ετήσια έκθεση σχετικά με την ποιότητα των διαβιβαζόμενων δεδομένων.

3. Οι δείκτες και τα πρότυπα που καθιστούν εφικτή την αξιολόγηση της ποιότητας των δεδομένων, η διάρθρωση των εκθέσεων για την ποιότητα οι οποίες πρέπει να υποβάλλονται από τα κράτη μέλη και όλα τα απαραίτητα μέτρα που αποβλέπουν στην αξιολόγηση και τη βελτίωση της ποιότητας των δεδομένων καθορίζονται από την Επιτροπή σύμφωνα με τη διαδικασία που αναφέρεται στο άρθρο 14, παράγραφος 2.

Άρθρο 14

Επιτροπή

1. Η Επιτροπή επικουρείται από την επιτροπή στατιστικών για τις συναλλαγές αγαθών μεταξύ κρατών μελών («επιτροπή Intrastat»), εφεξής καλούμενη «επιτροπή».

2. Στις περιπτώσεις που γίνεται μνεία της παρούσας παραγράφου, εφαρμόζονται τα άρθρα 5 και 7 της απόφασης 1999/468/EΚ, τηρουμένων των διατάξεων του άρθρου 8 της εν λόγω απόφασης.

Η περίοδος που προβλέπεται στο άρθρο 5, παράγραφος 6, της απόφασης 1999/468/EΚ ορίζεται σε τρεις μήνες.

3. Η επιτροπή θεσπίζει τον εσωτερικό κανονισμό της.

Άρθρο 15

Τελικές διατάξεις

Ο κανονισμός (EΟΚ) αριθ. 3330/91 καταργείται.

Οι αναφορές στον καταργούμενο κανονισμό νοούνται ως αναφορές στον παρόντα κανονισμό.

Άρθρο 16

Έναρξη ισχύος

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Εφαρμόζεται από την [1η Ιανουαρίου 2005].

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, [...]

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

[...] [...]

ΠΑΡΑΡΤΗΜΑ

Ορισμοί των στατιστικών δεδομένων

1) Κράτος μέλος εταίρος

α) Ως κράτος μέλος εταίρος νοείται το κράτος μέλος προέλευσης, κατά την άφιξη. Θεωρείται ότι πρόκειται για το κράτος μέλος αποστολής όταν τα εμπορεύματα εισέρχονται απευθείας από άλλο κράτος μέλος. Στην περίπτωση που τα εμπορεύματα, πριν φτάσουν στο κράτος μέλος άφιξης, έχουν εισέλθει σε ένα ή περισσότερα ενδιάμεσα κράτη μέλη και, στις εν λόγω χώρες, έχουν υποβληθεί σε στάσεις ή νομικές πράξεις που δεν αποτελούν μέρος της μεταφοράς τους (π.χ. μεταβίβαση κυριότητας), κράτος μέλος προέλευσης θεωρείται το τελευταίο κράτος μέλος όπου πραγματοποιήθηκαν τέτοιες στάσεις ή πράξεις.

β) Ως κράτος μέλος εταίρος νοείται το κράτος μέλος προορισμού, κατά την αποστολή. Θεωρείται ότι πρόκειται για το τελευταίο κράτος μέλος που, κατά τη στιγμή της αποστολής, είναι γνωστό ως κράτος μέλος προς το οποίο θα αποσταλούν τα αγαθά.

2) Ποσότητα των εμπορευμάτων

Η ποσότητα των εμπορευμάτων εκφράζεται με δύο τρόπους:

α) την καθαρή μάζα, δηλαδή την πραγματική μάζα των εμπορευμάτων χωρίς τις συσκευασίες τους.

β) τις συμπληρωματικές μονάδες, δηλαδή τις μονάδες μέτρησης της ποσότητας εκτός της καθαρής μάζας, όπως αναφέρονται στον κανονισμό της Επιτροπής με τον οποίο ενημερώνεται ετησίως η συνδυασμένη ονοματολογία.

3) Αξία των εμπορευμάτων

Η αξία των εμπορευμάτων εκφράζεται με δύο τρόπους:

α) το φορολογητέο ποσό, δηλαδή την αξία που πρέπει να καθορίζεται για φορολογικούς σκοπούς σύμφωνα με την οδηγία 77/388/ΕΟΚ του Συμβουλίου.

β) τη στατιστική αξία, δηλαδή την αξία που υπολογίζεται στα εθνικά σύνορα των κρατών μελών. Περιλαμβάνει μόνο τις συναφείς δαπάνες (ναύλος, ασφάλεια) στην περίπτωση των αποστολών, στο τμήμα της διαδρομής που βρίσκεται εντός του εδάφους του κράτους μέλους αποστολής και, στην περίπτωση των αφίξεων, στο τμήμα της διαδρομής που βρίσκεται εκτός του εδάφους του κράτους μέλους άφιξης. Πρόκειται για την αξία FOB (ελεύθερο επί του πλοίου), για τις αποστολές, και για την αξία CIF (κόστος, ασφάλεια και ναύλος), για τις αφίξεις.

4) Φύση της συναλλαγής

Ως "φύση της συναλλαγής" νοείται το σύνολο των χαρακτηριστικών (αγορά/πώληση, εργασία κατ' ανάθεση, κ.λπ.) που χρησιμεύουν για τη διάκριση των συναλλαγών μεταξύ τους.

5) Χώρα καταγωγής

Ως "χώρα καταγωγής", κατά την άφιξη, νοείται η χώρα από την οποία κατάγονται τα αγαθά.

Θεωρείται ότι κατάγονται από μία χώρα τα εμπορεύματα που αποκτώνται ή παράγονται εξ ολοκλήρου στη χώρα αυτή.

Εμπορεύματα, στην παραγωγή των οποίων μεσολάβησαν δύο ή περισσότερες χώρες, θεωρείται ότι κατάγονται από τη χώρα στην οποία πραγματοποιήθηκε η τελευταία, οικονομικά δικαιολογημένη, μεταποίηση ή ουσιαστική επεξεργασία σε επιχείρηση εξοπλισμένη για το σκοπό αυτό, και η οποία κατέληξε στη δημιουργία ενός νέου προϊόντος ή αντιπροσωπεύει σημαντικό στάδιο κατασκευής.

6) Περιφέρεια καταγωγής ή προορισμού

α) Ως "περιφέρεια καταγωγής", κατά την αποστολή, νοείται η περιφέρεια του κράτους μέλους αποστολής στην οποία τα αγαθά παρήχθησαν ή αποτέλεσαν αντικείμενο πράξεων συναρμολόγησης, μεταποίησης, επισκευής ή συντήρησης. αν δεν συμβαίνει τίποτα από τα ανωτέρω, περιφέρεια καταγωγής είναι η περιφέρεια από την οποία απεστάλησαν τα εμπορεύματα ή, διαφορετικά, η περιφέρεια στην οποία πραγματοποιήθηκε η διαδικασία εμπορίας.

β) Ως "περιφέρεια προορισμού", κατά την άφιξη, νοείται η περιφέρεια του κράτους μέλους άφιξης στην οποία τα εμπορεύματα πρόκειται να καταναλωθούν ή να αποτελέσουν αντικείμενο πράξεων συναρμολόγησης, μεταποίησης, επισκευής ή συντήρησης. αν δεν συμβαίνει τίποτα από τα ανωτέρω, περιφέρεια προορισμού είναι η περιφέρεια στην οποία θα αποσταλούν τα εμπορεύματα ή, διαφορετικά, η περιφέρεια στην οποία θα πραγματοποιηθεί η διαδικασία εμπορίας.

7) Όροι παράδοσης

Ως "όροι παράδοσης" νοούνται οι διατάξεις της σύμβασης πώλησης οι οποίες καθορίζουν τις αντίστοιχες υποχρεώσεις του πωλητή και του αγοραστή, σύμφωνα με τους Incoterms του Διεθνούς Εμπορικού Επιμελητηρίου (CIF, FOB, κ.λπ.).

8) Τρόπος μεταφοράς

Ως "τρόπος μεταφοράς", κατά την αποστολή, νοείται ο τρόπος μεταφοράς που καθορίζεται από το ενεργό μέσο μεταφοράς με το οποίο τα εμπορεύματα εικάζεται ότι εξέρχονται από το στατιστικό έδαφος του κράτους μέλους αποστολής και, κατά την άφιξη, το μέσο μεταφοράς που καθορίζεται από το ενεργό μέσο μεταφοράς με το οποίο τα εμπορεύματα εικάζεται ότι εισέρχονται στο στατιστικό έδαφος του κράτους μέλους άφιξης.

9) Στατιστικό καθεστώς

Ως "στατιστικό καθεστώς" νοείται το σύνολο των χαρακτηριστικών που διακρίνουν τους διάφορους τύπους αφίξεων και αποστολών για στατιστικούς σκοπούς.